Document ID: /fineweb-2-swissfilter-quality_10-filterrobots/filtered/02038.jsonl.gz/4624

In numer da la AVS survegnan tut las persunas che vivan u lavuran en Svizra: El serva sco numer d’assicuranza sociala. Vus al duvrais dentant er en auters champs administrativs.
Il numer sa cumpona da 13 cifras. El è anonim e vegn generà en moda casuala. I n’è betg pussaivel d’identifitgar ina persuna a maun dal numer.
En cas che Vus vivais u lavurais en Svizra, survegnis Vus in numer da la AVS – independentamain da Vossa naziunalitad. Er cunfinarias e cunfinaris survegnan in numer da la AVS.
Vus chattais il numer da la AVS sin Vossa carta d’assicuranza da malsauns u cun dumandar directamain Vossa cassa da malsauns svizra.
Sche Vus essas emploiada u emploià, pudais Vus er dumandar Voss numer da la AVS tar Voss patrun.
Mintga uffant che viva en Svizra survegn in numer da la AVS apaina che ses geniturs l'annunzian tar la cassa da malsauns. L’annunzia sto succeder entaifer ils emprims trais mais suenter la naschientscha da l'uffant u entaifer ils emprims trais mais suenter l’arriv en Svizra.
Il numer da la AVS da Voss uffants chattais Vus perquai sin lur carta da l’assicuranza da malsauns u cun As infurmar tar la cassa da malsauns da Voss uffant.